**Капка төбендә.**

*(Зурлар төркеме балалары катнашында күңел ачу кичәсе)*

**Максат:** татар халкының җырлы – биюле уеннары темасын йомгаклау; халык уеннары аша балаларны үз халкының мәдәнияте, гореф-гадәтләре белән таныштыру; халык иҗатына кызыксыну, мәхәббәт тәрбияләү.

**Алдан эшләнгән эш:** уеннар белән танышу, сүзләрен өйрәнү; “Халкым мираслары” музеена экскурсия.

**Кичәнең барышы:**

**Авыл күренеше. Зал уртасында капка. Татар киемнәреннән, түбәтәйләр, калфаклар кигән балалар залга керәләр. Уртада басып калалар.**

**Алып баручы:** Күңелләр шатлыклы булганга,

Без җыелдык бүген бу залга.

Кадерле кунаклар, карагыз,

Ничек бергәләп күңел ачабыз.

Матур җырлар өзелмәс,

Шатлык өстәр гармун да.

Күмәк бию, уен-көлке,

Кызык булачак монда.

**Ләйсән:** Елмай көнгә һәм кояшка,

Көнең күңелле узар.

Кырлар, болыннар да сиңа

Чәчәк, гөлләрен сузар.

**Рияз:**  Елмай әле, син елмайсаң,

Яратыр олы, кече.

Дөньяда иң матур кеше

Елмайган, көлгән кеше.

**Диана:** Җыр башлыйбыз, тыңлагыз,

Юк, кушылып җырлагыз.

Хәтта кояшсыз көндә дә

Сез шатлана белегез.

Елмаегыз, көлегез!

**Җыр: Әйлән-бәйлән.**

**Балалар утырышалар. Йөзембикә әби капкадан килеп керә.**

**Әби:** Әлмәндәр, Әлмәндәр дим! Тизрәк чык әле! Кунаклар килгән икән бит безгә, исәнмесез, балакайларым!

**Балалар:** Исәнме, әбекәй!

**Әлмәндәр өйдән чыга.**

**Бабай:** Саумысез, балалар, күрми дә калганмын килгәнегезне. Әйдәгез, кунак булып китәрсез!

**Балалар:** Исәнме, бабакай!

**1 бала:** Әбекәй, бабакай! Без сезнең янга кунакка түгел, ә күңел ачарга, җырларга, биергә, уеннар уйнарга килдек.

**2 бала:** Әйе-әйе, без сезнең янга яңа уеннар өйрәнергә дип килдек.

**Бабай:** Бик рәхәтләнеп өйрәтербез, балалар. Үзебез дә яшь чакларны искә төшереп алырбыз.

**Әби:** Балалар, тик безнең намаз укыр вакытыбыз җиткән икән, без бабагыз белән тиз генә кереп, намаз укып чыгыйк, ә сез уйный торыгыз.

**Өйгә кереп китәләр.**

**Азалия:** Алма бакча-челтәр капка,

ачыла ике якка.

**Рияз:** Килдек дуслар сезнең белән,

уйнап күңел ачарга.

**Азалия:** Нинди уен уйныйбыз?

**Рияз:** “Талчыбык” уены. Әйдә, башлыйбыз!

**Балалар түгәрәк ясап басалар, кулларында-кулъяулыклар. Бер бала уртада яулык җыючы була. Музыка уйный. Музыка туктаганда яулык җыючы кемнең яулыгын ала, шул уенчыга җәза бирелә.**

**Алып баручы:** Бу яулык хуҗасына нинди җәза бирәбез?

* Биесен!
* Җырласын!
* Куян кебек сикереп түгәрәктән әйләнеп килсен!
* Бер аякта сикереп килсен!
* Төлке кебек йөреп күрсәтсен!
* Һ.б.

**Йорттан чыгып, бабай белән әби карап торалар.**

**Алып баручы:** Балалар, күрми дә торабыз, безнең уйнаганны Әлмәндәр бабай белән Йөзембикә әби дә карап торалар икән.

**Бабай:** Без сезне читтән генә карап тордык, балакайларым. Безнең капка төбенә балалар күңел ачарга килгәннәр икән дип сөендек.

**Әби:** И-и, сөбханалла, балаларга күз тимәсен: барысы җырлый, барысы бии, бергәләшеп уйныйлар, чып-чын артистлар диярсең.

**Илүзә:** Без сезгә хәзер “Дустым бар” җырын җырлап күрсәтербез.

**Җыр**: **“Дустым бар”**

**Алып баручы:** Без уенны дәвам итәбез.

**Әби:** Уйнагыз, балакайларым, уйнагыз, без сезне читтән генә карап торыйк.

**“Чума үрдәк, чума каз” уены уйнала.**

**Райлә:** Гел уйнап кына торып булмый, әйдәгез бер биеп алыйк.

**Алып баручы:** Музыка уйнаса-көй була, кызлар тыпырдаса-бию була.

**Кызлар башкаруында “Татар биюе”**

**Данияр:** Безнең кызлар биегәндә

идәннәре бөгелә,

Җитәр инде, күп биисез,

безнең җырлыйсы килә!

**“Шома бас” җырлы-биюле уен.**

**Бабай:** Безнең дә уйныйсы килеп китте бит әле сезнең белән. Уйнатырсызмы, балалар?

**Балалар:** Уйнатабыз, уйнатабыз!

**Әби**: Ә минем яңа уеным бар.

**Балалар:** Нинди уен ул, әбекәй?

**Әби:** “Кәрия-Зәкәрия” уены булыр ул.

**Әби уенның барышын өйрәтә, бергәләп уйныйлар.**

**Бабай:** Балалар, минем дә сезгә бер уеным бар бит. Карагыз әле, минем башымда нәрсә?

**Балалар:** Түбәтәй, бабакай. Безнең дә түбәтәйләребез бар.

**Бабай:** Ә хәзер шул түбәтәйләр белән бер уен уйнарбыз. Уен “Түбәтәй” дип атала.

**(Бабай уенның барышын аңлата һәм бергәләшеп уйныйлар).**

**Алып баручы**: Балалар, әби белән бабайга рәхмәт йөзеннән әйдәгез бер җырлап бирик.

**Җыр: “Түгәрәк”**

**Бабай:** Ай рәхмәт, балалар, шатландырдыгыз без картларны, бик зур рәхмәт сезгә. Тик без арыдык инде, бераз ял итеп алыйк.

**Әби:** Әйе шул, балалар, без керәбез инде, ә сез уйнагыз, күңел ачыгыз, ял итегез. Сау булыгыз, балалар!

**Балалар:** Сау бул, әбекәй, сау бул, бабакай!

**Ләйсән:**  Без уйныйбыз, уйныйбыз,

Якты көннән туймыйбыз.

Капка төбе гөрләп торсын,

Уйныйбыз да, җырлыйбыз!

**Алып баручы:** Нинди уен уйныйбыз, балалар?

**Балалар:** Утыр, утыр Мәликә!

**“Утыр, утыр Мәликә!”уены уйнала. Балалар түгәрәкләнеп басалар, уртада бер баланың күзен бәйлиләр. Түгәрәктә җырлап әйләнәләр:**

**Утыр,утыр Мәликә**

**Алмагачның төбенә.**

**Кем утырган каршыңа**

**Әйтеп бирче тиз генә.**

**Бер бала чыгып баса, күзен бәйләгән бала капшап кем икәнен әйтергә тиеш. Танымаса, яңадан уйныйлар.**

**Алып баручы**: Кич җитеп килә түгелме соң, балалар, кайтырга вакыт, әйдәгез, җырлый-җырлый кайтыйк.

**Җыр: “Әйлән-бәйлән”**

**Балалар залдан җырлый – җырлый чыгып китәләр.**